“હું નીમિષા રાણા. મને મારી શિક્ષણ પ્રણાલી બદલવાની તાતી જરૃર લાગે છે. પ્રથમ વાર મતદાન કરવા જઇ રહી છું, ત્યારે આવનારી સરકાર પાસે એટલી તો અપેક્ષા રાખીશ જ કે, શિક્ષણનો ભાર ઓછો થાય. આજે ધનિક લોકો મસમોટી ફી ભરી સેલ્ફ ફાઇનાન્સ કૉલેજોમાં એડમિશન લઇ લે છે. ભલે તેમનામાં શિક્ષણ મેળવવાની યોગ્યતા કે હોશિયારી હોય કે ના હોય, પણ પૈસાના જોરે તેઓ આસાનીથી કોઇ પણ કૉલેજમાં ભણવા જઇ શકે છે. જ્યારે શિક્ષણમાં ભલે તેજસ્વી હોય પણ મોટી ફી ભરી શકતા ના હોય તેવા વિદ્યાર્થીઓ પાછળ રહી જાય છે. સારું ભણવા માટે પૈસાની જરૃર હોય કે આવડતની તે પ્રશ્ન સૌથી મોટો છે. ઉચ્ચ શિક્ષણ મેળવવા માટે વલખા મારવા પડે તે યોગ્ય નથી. સરકાર પાસે મારી અપેક્ષા છે કે અમારી યુવા પેઢીને સારું શિક્ષણ મળી રહે તે માટે યોગ્ય પગલા ભરે.”